Prošla je 21 godina od stravičnog zločina u Dvoru na Uni, kada je u zgradi osnovne škole ubijeno devetoro hendikepiranih civila.

Film "15 minuta - masakr u Dvoru" trebalo je da bude emitovan na RTS-u, ali do toga nije došlo jer su se danski producenti uplašili za bezbednost svojih hrvatskih kolega koje su učestvovale u snimanju dokumentarca.

Foto: RTS / screenshot Otkazano emitovanje: Iz filma "15 minuta - masakr u Dvoru"

- Već dve nedelje tema masakra u Dvoru na Uni ne silazi sa naslovnica hrvatskih medija, nema televizije koja nije posvetila čitave celovečernje programe ovoj temi, na čelu sa HRT-om. To je eskaliralo dolaskom proustaške vlasti na čelo zemlje - kaže za "Blic" Savo Štrbac, predsednik Veritasa.

Ističe da je on glavni negativac tih emisija jer tvrdi da su Hrvati ubili nepokretne srpske starce. Zato se, navodi, danski producenti s pravom plaše za bezbednost svojih kolega.

Foto: S.Radovanović / Tanjug Savo Štrbac: Novinaru HRT Saši Kosanoviću je zbog filma ugrožen život

- Najugroženiji od svih je Saša Kosanović, novinar HRT-a. A njega je upravo HRT ovlastio da se nađe danskoj ekipi pri ruci tokom snimanja filma, da im ustupi potrebne kontakte i slično. I bez ovog filma, u Hrvatskoj se već vodi orkestrirana hajka na Srbe. Dokumentarac je samo dolio ulje na vatru, i najozbiljnije smatram da je Kosanoviću ugrožen život - kaže Štrbac.

Zločin u Dvoru na Uni dogodio se 8. avgusta 1995. kada je u zgradi lokalne škole, naočigled 200 naoružanih vojnika danskog bataljona Unprofora, brutalno ubijeno devetoro hendikepiranih civila, nemoćnih lica i psihijatrijskih bolesnika, dok je troje odvedeno u nepoznatom pravcu. Od devetoro žrtava, osmoro je bilo srpske, a jedna žrtva hrvatske nacionalnosti.

Foto: RTS / screenshot Zločin u Dvoru na Uni javnosti je prvi put predočen 19. decembra 1996.

U izveštaju danske vojske stoji da su zločin počinili "nepoznati vojnici".

Hrvati film "15 minuta - masakr u Dvoru" nazivaju neistinitim i antihrvatskim. Smeta im što se u filmu implicira da je za masakr odgovorna hrvatska vojska i što se kao narator pojavljuje pokojni general Mile Novaković. Posebno ih je iziritiralo saznanje da je u finansiranju filma malim delom učestvovao i Hrvatski audiovizuelni centar (HAVC).

Ubila ih je mržnja

Savo Štrbac nema dilemu o krivcima za masakr u Dvoru na Uni.

- Zločin su počinili pripadnici diverzantsko-izviđačke čete 145. brigade hrvatske vojske, kojom je komandovao rođeni Dvoranin Matija Ciprić, iz sela Zamlaća. Hrvati pokušavaju da to svale na Srbe. Nisu mogli da budu ni neki ratni profiteri jer su jedino „bogatstvo“ tih nesrećnih ljudi bile štake i invalidska kolica. Njih je ubila mržnja. A znamo ko najviše mrzi Srbe - kaže Štrbac.